SKRIFTLIG FORESPØRGSEL E-3149/00

af Ilda Figueiredo (GUE/NGL) til Kommissionen

(6. oktober 2000)

Om: Anvendelse af Fællesskabets midler

Den portugisiske virksomhed, Preceram, SA. i Pombal i Portugal, som arbejder med keramik, anvender stadig stærkt forurenende metoder, som er til meget stor skade for de lokale landmænd, som aldrig har modtaget nogen erstatning. At der finder forurening sted, er blevet bekræftet af de rapporter, som teknikere fra den regionale landbrugsstyrelse i Beira Litoral har udarbejdet. Afgrøderne udviser med regelmæssige mellemrum tydelige tegn på afsvidning og alvorlige deformiteter. Det gælder både fyrretræer, vinstokke, majs og frugttræer.

Det forlyder imidlertid, at virksomheden allerede har modtaget EF-midler til indførelse af forureningsbekæmpende teknik, men ifølge de lokale landmænd er situationen uforandret.

Kommissionen bedes derfor oplyse, hvilke EF-midler virksomheden har modtaget, og hvordan det påtænkes at gøre en ende på den forurening, der rammer det lokale landbrug?

Supplerende svar afgivet på Kommissionens vegne af Michel Barnier

(1. august 2001)

Den portugisiske virksomhed Preceram - Indústrias de Construção har modtaget følgende EU-støtte fra strukturfondene.

Et projekt er blevet godkendt inden for rammerne af PNCIAP/SIBR (Sistema de incentivos regionais), der indgår i EF-støtterammen for de portugisiske regioner, som er støtteberettigede under mål 1 i programmeringsperioden 1989-1993. Medfinansieringen fra Den Europæiske Fond for Regionaludvikling (EFRU) androg 133,8 mio. PTE (ca. 670 000 EUR).

Inden for rammerne af det operationelle program for modernisering af den økonomiske struktur, der indgår i EF-støtterammen for de portugisiske regioner, som er støtteberettigede under mål 1 i programmeringsperioden 1994-1999, er der godkendt fire projekter under følgende foranstaltninger:

- foranstaltning 3.1 i delprogrammet for industriudvikling (PEDIP): et strategisk analyse- og diagnosticeringsprojekt. EFRU-medfinansieringen androg 17 000 EUR

- foranstaltning 3.3 i delprogrammet for industriudvikling (PEDIP): et projet for innovation og internationalisering af erhvervsstrukturen. EFRU-medfinansieringen i form af rentegodtgørelse androg ca. 375 000 EUR, og Den Europæiske Socialfonds medfinansiering androg 180 000 EUR

- foranstaltning 3.5 i delprogrammet for industriudvikling (PEDIP): et projet for teknologisk modernisering af virksomheden. EFRU-medfinansieringen androg ca. 154 000 EUR

- foranstaltning 1 i delprogrammet for handel og tjenesteydelser: et projet for internationaliseringsdiagnoser og -strategi. EFRU-medfinansieringen androg ca. 36 000 EUR.

Inden for delprogram C - produktivitet og teknisk bistand - under EF-initiativet RETEX(1) har et projekt, der skal øge virksomhedens produktivitet, modtaget en EFRU-medfinansiering på ca. 112 000 EUR.

Ingen af førnævnte projekter omfatter direkte investeringer på miljøområdet. Dog har visse investeringer muliggjort forbedringer, blandt andet ved at nedsætte niveauet af aske og ubrændte partikler i fremstillingsprocessen.

Efter de oplysninger, der er indhentet i det portugisiske generaldirektorat for miljø, har virksomheden truffet foranstaltninger for at sikre overholdelsen af den gældende miljølovgivning. Der er fortsat nogle problemer, som forventes løst inden for ret kort tid, navnlig ved anvendelse af naturgas.

(1) Omstilling i tekstilsektoren.